รองผู้กำกับสืบขับรถหลุดโค้ง ชนประสานงา 10 ล้อ ดับติดคาซากรถ
รอง ผกก.สภ.โพธาราม ขับรถถึงจุดทางโค้งหักศอกเสียหลักข้ามชนประสานงาบรรทุก 10 ล้อ บนถนนสายพระแท่น-ท่าเรือ ดับคาซากรถ กู้ชีพต้องนำอุปกรณ์ตัดถ่างเข้าช่วยนำร่างออกมา ในสภาพคอแขนขาหัก ตำรวจต้องเปิดกล้องวงจรปิดเพื่อหาสาเหตุอุบัติเหตุครั้งนี้เมื่อเวลา 21.30 น. วันที่ 31 ม.ค.63 พ.ต.ต.ศุภชัยณกร เปี่ยมลาภ สารวัตร (สอบสวน) สภ.ท่าเรือ อ.ท่ามะกา จ.กาญจนบุรี ได้รับแจ้งจากศูนย์วิทยุกู้ชีพรัตนาวุธ มูลนิธิมิราเคิลออฟไลฟ์ประจำจังหวัดกาญจนบุรี ว่า เกิดอุบัติเหตุรถยนต์ชนประสานงากับรถสิบล้อ มีผู้เสียชีวิต เหตุเกิดบนถนนสายพระแท่น-ท่าเรือ ช่วงทางโค้งหักศอกหน้าโรงเรียนพระแท่นดงรังวรวิหาร หมู่ 10 ต.พระแท่น อ.ท่ามะกา หลังรับแจ้งเหตุจึงรายงานให้ผู้บังคับบัญชาทราบ จากนั้นจึงพร้อมด้วย พ.ต.อ.สรวิชญ์ บัวกลิ่น ผกก.สภ.ท่าเรือและแพทย์เวรโรงพยาบาลมะการักษ์ ร่วมตรวจสอบที่เกิดเหตุและชันสูตรพลิกศพในที่เกิดเหตุบริเวณกลางถนน พบรถยนต์อีซูซุ มิวเอ็กซ์ สีดำ หมายเลขทะเบียน กข 9469 สระแก้ว ชนประสานงาติดอยู่กับรถสิบล้ออีซูซุ สีเทา หมายเลขทะเบียน 82-4980 สุพรรณบุรี ภายในรถยนต์อีซูซุ มิวเอ็กซ์ ที่นั่งฝั่งคนขับพบศพ พ.ต.ท.วรรณะ แจ่มศรีงาม อายุ 52 ปี อยู่บ้านเลขที่ 1/7 หมู่ที่ 2 ตำบลหนองอ้อ อ.บ้านโป่ง จ.ราชบุรี มีตำแหน่งเป็น รอง ผกก.ส.สภ.โพธาราม จ.ราชบุรี โดยเจ้าหน้าที่ชุดกู้ชีพรัตนาวุธรีบช่วยกันใช้อุปกรณ์ตัดถ่างนำร่างออกมาจากซากรถ เพื่อให้แพทย์ชันสูตร เบื้องต้นพบว่า สภาพศพคอหัก แขนและขาหัก มีรอยกระแทกอย่างแรงที่หน้าอกจนยุบจากการสอบปากคำนายหัน เล้าพาณิชวัฒนา อายุ 61 ปี คนขับรถสิบล้อ ให้การว่า ก่อนเกิดเหตุ ตนกำลังขับรถกลับจากส่งอ้อยเข้าโรงงาน มุ่งหน้าไปยังสี่แยกพระแท่น ขณะที่เลี้ยวรถมาตามทางโค้งผ่านช่วงหน้าวัดพระแท่นดงรังวรวิหาร เป็นจังหวะเดียวกับที่รถคู่กรณีขับสวนมาตามทางโค้งหน้าจุดบริการประชาชนตำบลพระแท่นพอดี ก่อนที่รถคู่กรณีจะเสียหลักข้ามมาชนประสานงากับรถของตนอย่างแรงพ.ต.ต.ศุภชัยณกร เผยว่า สอบสวนเบื้องต้น พ.ต.ท.วรรณะ เดินทางขับรถจากพระแท่นเข้าตัวเมืองท่าเรือ ส่วนรถสิบล้อขับสวนมา ถึงที่เกิดเหตุเป็นโค้งหักศอก คงมีฝ่ายใดฝ่ายหนึ่งขับรถล้ำเข้าไปในเลนของฝ่ายตรงข้ามจึงต้องตรวจสอบและสอบปากคำพยานต่างๆ และรวบรวมพยานหลักฐานเพื่อหาข้อสรุปทางคดีต่อไป ตอนนี้ต้องรอรวบรวมพยานหลักฐานก่อน รวมทั้งตรวจสอบภาพจากกล้องวงจรปิดที่อยู่ใกล้เคียงจุดเกิดเหตุ เพื่อหาสาเหตุที่แท้จริงของอุบัติเหตุอีกครั้ง.
รอง ผกก.สภ.โพธาราม ขับรถถึงจุดทางโค้งหักศอก เสียหลักข้ามชนประสานงาบรรทุก 10 ล้อ บนถนนสายพระแท่น-ท่าเรือ ดับคาซากรถ กู้ชีพต้องช่วยกันนำอุปกรณ์ตัดถ่างเข้าช่วยนำร่างออกมา ในสภาพคอ แขนขาหัก
รองผู้กำกับสืบ,ชนประสานงา,วรรณะ แจ่มศรีงาม,หลุดโค้ง,ชน10ล้อ,ถนนสายพระแท่น,โค้งหักศอก,ข่าวทั่วไป